钦定古今图书集成/明伦汇编/官常典/第767卷 > 萧塔剌葛
## 钦定古今图书集成/明伦汇编/官常典/第767卷 > 萧塔剌葛

按《辽史》本传：“塔剌葛，字陶哂，六院部人。素刚直，太祖
时，坐叔祖台哂谋杀于越释鲁，没入弘义宫。世宗即
位，以舅氏故，出其籍，补国舅别部。敞史或言泰宁王
察割有无君心，塔剌葛曰：‘彼纵忍行不义，人孰肯从’？
他日侍宴，酒酣，塔剌葛捉察割耳强饮之曰：‘上固知
汝傲狠，然以国属曲加矜悯。使汝在左右，且度汝才，
何能为，若长恶不悛，徒自取赤族之祸’。”察割不能答，
强笑曰：“何戏之虐也！”天禄末，塔剌葛为北府宰相。及
察割作乱，塔剌葛醉詈曰：“吾悔不杀此逆贼。”寻为察
割所害